2022. gada 15. janvārī

Divas no latvietēm TOP 15 Eberspächer pasaules kausa astotajā posmā

Eberspächer pasaules kausa astotā posma otrā sacensību diena Oberhofas ledus trasē iesākās ar sieviešu sacensībām, kurās starp 26 sportistēm startēja arī trīs latvietes: Elīza Tīruma, Elīna Ieva Vītola un Sigita Bērziņa.

Kā jau minēts iepriekš iegūtās traumas dēļ Kendija Aparjode nepiedalījās arī šajās sacensībās. Savukārt Ulla Zirne pēc Siguldas posma nolēma sezonu noslēgt.

Pirmajā braucienā visas latviešu sportsites trasē pieļāva lielākas vai mazākas kļūdas. Labāko laiku starp latvietēm, labi izbraucot trases augšdaļu, bet kļūdoties trases lejasdaļā, uzrādīja Sigita Bērziņa, kura, finišējot 42.443 sekundēs, ierindojās 14. vietā.

Elīzai Tīrumai trasē pieļautās kļūdas ļāva finišēt 42.496 sekundēs un ierindoties 17. pozīcijā. Savukārt Elīnai Ievai Vītolai, finišējot 42.532 sekundēs – 19. vieta.

Baruciena līdere – austriete Madeleine Egle, kura trasi veica 41.994 sekundēs. Otrajā pozīcijā vāciete Jūlija Taubitsa (Julia Taubitz), bet rešajā vietā pieredzējusī Natālija Gaizenbergere (Natalie Gaisenberger).

Otrajā braucienā Elīna Ieva Vītola uzrādīja sesto labāko finiša laiku, kas divu braucienu summā sportistei ļāva pakāpties par sešām vietām uz izcīnīt 13. vietu [+0.646]. Tūlīt aiz tautietes, 14. vietā Elīza Tīruma, kura otro braucienu par 0.260 sekundēm veica ātrāk nekā pirmo, tādējādi divu braucienu summā pakāpās par trīs pozīcijām [+0.658]. Savukārt Sigitai Bērziņai otrajā braucienā pieļautās kļūdas divu braucienu summā ļāva izcīnīt 19. vietu [+1.051].

Sacensību uzvarētāja – austriete Madeleine Egle [1:24.074]. Otrajā vietā, austrietei piekāpjoties par 0.020 sekundēm, Jūlija Taubitsa (Julia Taubitz). Savukārt trešajā vietā, uzstādot jaunu starta rekordu – 7.459 sekundes, vāciete Anna Berreitere [+0.265].

Eberspächer pasaules kausa astotais posms noslēgsies ar komandu stafete, kurā Latvijas valstsvienību pārstāvēs Elīna Ieva Vītola, Kristers Aparjods un Andris Šics/Juris Šics.

Latvijas Nacionālās kamaniņu sporta izlases startiem seko līdzi tiešraidē **TV4** un interneta portālā **Sportacentrs.com**.

Svētdiena, 16. janvāris

14.50 Komandu stafete

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456